Efter nederlaget i Lyngby var mange fans stærkt oprevede. Op mod 2000 var på stadion i 1-2-nederlaget, og efter kampen var det ikke ligefrem hjertevarme, de sendte ned mod deres spillere. De havde svigtet ansvaret og logoet. Og spørgsmålet er nu, hvor meget man kan gange den reaktion og frustration, hvis AaB klokken lidt i fire på lørdag er rykket ned i første division. - Selvfølgelig har vi tænkt scenariet (nederlag, red.). Andet ville være naivt, og det har intet at gøre med, om vi ikke tror på vi kan gøre det, lyder det fra Lucas Andersen til TV2 Nord. Er det noget I snakker om i truppen? - Det er noget, man har set mange steder, og det er klart, at det er ubehageligt, siger han om muligheden for, at AaB-fansene muligvis kunne finde på at invadere banen efterfølgende. - Fodbold er følelser. Og det gør sig også gældende for os i truppen. Nu har vi været dømt ude i lang tid. Folk er begyndt at håbe, og så var det selvfølgelig en ikke-så-god præstation i Lyngby, siger Lucas Andersen. Se interviewet øverst. AaB skal have et resultat mod Silkeborg, da Horsens og Lyngby møder hinanden samtidig. Dermed er et af de hold sikre på point og vil overhale AaB, såfremt de skulle tabe. De tre hold har alle 27 point her-og-nu, med AaB som pole position grundet en klart bedre målscore. Og Lucas Andersen har prøvet det før, selvom det er en højst usædvanlig situation med en så vigtig kamp, hvor alt afgøres. Han var med på det AaB-fans i dag kalder Tim Janssen-dag, den 29. maj 2011, hvor AaB tabte klart 0-2 i Parken til et suveærnt FCK-hold, men blev reddet af en udødeliggjort scoring af hollandske Tim Janssen. Hans mål mellem Randers og Esbjerg sendte nemlig netop de klubber ned i stedet for AaB. Og så har den nuværende AaB-anfører også prøvet to nedrykningsbrag med hollandske Willem II. Fælles for de oplevelser? Lucas Andersens hold reddede sig på målstregen. Bliver det alle gode gange tre på lørdag? - Det er jo en fantastisk mulighed for at gøre noget stort. Det er som eksamen i skolen - alt det, du har lavet hele året, skal stå sin prøve, siger AaBs nummer 10. Se interviews herunder med Oscar Hiljemark og Jakob Ahlmann forud for AaBs måske vigtigste kamp nogensinde. TV2 Nord dækker kampen massivt på både web og TV. Kampen kan også følges på Viaplay.

Opsummering:
Mere end 48 timer før kickoff er alle billetter revet væk. Og det udsolgte stadion kan også give en hads stemning, hvis nu...